Na podlagi 57. člena Zakona o javnih uslužbencih (Uradni list RS, št. 63/07 - uradno prečiščeno besedilo, 69/08 - ZTFI-A, 69/08 - ZZavar-E, 65/08, 40/12 – ZUJF, v nadaljevanju: ZJU)

**SLUŽBA VLADE RS ZA RAZVOJ IN EVROPSKO KOHEZIJSKO POLITIKO**, **Kotnikova 5, 1000 Ljubljana**

objavlja interni natečaj za zasedbo prostega uradniškega delovnega mesta

**VIŠJI SVETOVALEC (šifra DM 548), V SLUŽBI ORGANA UPRAVLJANJA**

Javni uslužbenci – uradniki, ki se bodo prijavili na prosto delovno mesto, morajo imeti sklenjeno delovno razmerje za nedoločen čas v organu državne uprave ali drugem organu, ki je po sporazumu z Vlado Republike Slovenije vstopil v interni trg dela in morajo biti imenovani v uradniški naziv ter izpolnjevati naslednje pogoje:

* končano najmanj visokošolsko strokovno izobraževanje (prejšnje)/visokošolska strokovna izobrazba (prejšnja), najmanj visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja), najmanj visokošolsko univerzitetno izobraževanje (prva bolonjska stopnja)/visokošolska univerzitetna izobrazba (prva bolonjska stopnja);
* najmanj 5 let delovnih izkušenj;
* osnovno raven znanja angleškega ali nemškega jezika;
* opravljeno obvezno usposabljanje za imenovanje v naziv.

**Pri izboru bodo imeli prednost kandidati, ki imajo znanje in izkušnje iz naslednjih področij:**

* znanje uporabe programskega orodja Excel,
* znanje angleškega jezika,
* izkušnje z delom v programu MFERAC in
* izkušnje z delom na področju finančnega upravljanja kohezijske politike.

Za delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katero oseba kandidira, pri čemer se upoštevata čas opravljanja takega dela in stopnja izobrazbe. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Zahtevane delovne izkušnje se skrajšajo za tretjino v primeru, da ima kandidat univerzitetno izobrazbo (druga bolonjska stopnja) ali visoko strokovno izobrazbo s specializacijo oziroma magisterijem znanosti.

Delovno področje - naloge:

* pomoč pri vodenju strokovnih nalog na delu delovnega področju vladne službe;
* opravljanje strokovnih nalog pri spremljanju finančnega izvajanja kohezijske politike;
* sodelovanje in komunikacija s posredniškimi organi in organom za potrjevanje;
* koordinacija finančnega načrtovanja in programiranja na ravni skladov, prednostnih osi in prednostnih naložb v sodelovanju z drugimi sektorji;
* spremljanje, koordinacija in priprava finančnih poročil;
* usmerjanje in svetovanje drugim organov kohezijske politike ter institucijam na področju finančnega upravljanja in vsebinskega izvajanja operacij;
* oblikovanje predlogov rešitev na področju finančnega izvajanja evropske kohezijske politike;
* opravljanje drugih nalog po navodilih nadrejenega.

Prijava mora vsebovati:

1. izjavo kandidata o izpolnjevanju pogoja glede zahtevane izobrazbe, iz katere mora biti razvidna raven izobrazbe ter datum (dan, mesec, leto) zaključka izobraževanja, pridobljen strokovni naziv in izobraževalna ustanova, pri kateri je bila izobrazba pridobljena;
2. opis delovnih izkušenj, iz katerega je razvidno izpolnjevanje pogoja glede zahtevanih delovnih izkušenj: kandidat navede vse dosedanje delovne izkušnje, datum sklenitve in datum prekinitve delovnega razmerja oziroma dela pri posameznemu delodajalcu, ter kratko opiše delo, ki ga je opravljal pri tem delodajalcu ter navede raven zahtevnosti dela (raven zahtevane izobrazbe za opravljanje dela);
3. izjavo kandidata, da ima sklenjeno delovno razmerje za nedoločen čas v organih državne uprave oz. drugih organih, ki so po sporazumu z Vlado RS vstopili v interni trg dela;
4. izjavo kandidata o izpolnjevanju pogoja glede uradniškega naziva, iz katere je razviden naziv, ki ga kandidat ima;
5. izjavo kandidata o opravljenem usposabljanju za imenovanje v naziv;
6. izjavo kandidata, da za namen tega natečajnega postopka dovoljuje organu, ki objavlja interni natečaj, pridobitev podatkov iz zgoraj navedenih alinej iz centralne kadrovske evidence oziroma iz kadrovske evidence organa, v katerem opravlja delo.

Zaželeno je, da je prijava poslana na **priloženem obrazcu** in da prijava vsebuje tudi kratek življenjepis, ter da kandidat v njej poleg formalne izobrazbe navede tudi druga znanja in veščine, ki jih je pridobil.

Formalno nepopolne prijave in nepravočasne vloge se v skladu s prvim odstavkom 12. člena Uredbe o postopku za zasedbo prostega delovnega mesta v organih državne uprave in v pravosodnih organih (Uradni list RS, št. 139/06 in 104/10) ne bodo uvrstile v izbirni postopek.

Kandidat vloži prijavo v pisni obliki na priloženem obrazcu, ki jo pošlje v zaprti ovojnici z označbo: **»za interni natečaj št. 1100-21/2019 – Višji svetovalec, šifra DM 548«**, na naslov: Služba Vlade RS za razvoj in evropsko kohezijsko politiko, Kotnikova 5, 1000 Ljubljana, in sicer v roku 8 dni po objavi na spletnem portalu GOV.SI (<https://www.gov.si/zbirke/delovna-mesta/>).

Za pisno obliko prijave se šteje tudi elektronska prijava, poslana na elektronski naslov: [gp.svrk@gov.si](mailto:gp.svrk@gov.si), pri čemer veljavnost prijave ni pogojena z elektronskim podpisom.

Kandidat, ki je uvrščen na interni trg dela in bo ustrezal pogojem za zasedbo prostega uradniškega delovnega mesta ter bo imel po oceni predstojnika ustrezna znanja, veščine in sposobnosti, bo lahko premeščen v skladu s 17. členom Uredbe o postopku za zasedbo delovnega mesta v organih državne uprave in v pravosodnih organih (Uradni list RS, št. 139/06 in 104/10). Z izbranim kandidatom bo sklenjen aneks k pogodbi o zaposlitvi oziroma bo z njim sklenjena nova pogodba o zaposlitvi za uradniško delovno mesto VIŠJI SVETOVALEC, na katerem se dela opravljajo v nazivu višji svetovalec II, z možnostjo napredovanja v naziv višji svetovalec I. Delovno razmerje bo z izbranim kandidatom sklenjeno za nedoločen čas, s polnim delovnim časom in trimesečnim poskusnim delom. Izbrani kandidat bo delo opravljal v poslovnih prostorih Službe Vlade RS za razvoj in evropsko kohezijsko politiko, Kotnikova 5, 1000 Ljubljana, oziroma v drugih uradnih prostorih, kjer organ opravlja svoje naloge.

Za dodatne informacije o internem natečaju se lahko obrnete na go. Katjo Zalaznik, telefon: 01 400 34 39, za informacije o delovnem področju pa na g. Kristjana Dolinška, telefon: 01 400 35 57.

Obvestilo o končanem internem natečaju bo objavljeno na spletnem portalu GOV.SI v zbirki delovnih mest (<https://www.gov.si/zbirke/delovna-mesta/>).

V besedilu objave uporabljeni izrazi, zapisani v moški slovnični obliki, so uporabljeni kot nevtralni za ženske in moške.

v funkciji ministrice brez resorja,

pristojne za razvoj, strateške projekte

in kohezijo

mag. Alenka Bratušek

Ministrica